सूत्रों के मुताबिक आओ राजनीति करें का अभियान चलाने वाला हिन्दुस्तान सहित अमर उजाला, दैनिक जागरण आदि सभी अखबारों ने पार्टियों से टीम अन्ना को तवज्जो न देने की डील कर ली है। इंडिया अगेंस्ट करप्शन तले चल रहे टीम अन्ना का जागरुकता अभियान इस समय पूर्वांचल में आजमगढ़ के आस पास चल रहा है। इसके पहले टीम ने फैजाबाद, बहराइच, अकबरपुर व अयोध्या में जनसभाएं की जहां भारी भीड़ ऊमड़ी। ताज्जुब है कि पैसे खर्च करके भीड़ जुटा रही पार्टियों को कवरेज मिल रहा है जबकि रामलीला मैदान में टीम अन्ना के आगे दुम हिलाने वाली मीडिया उस भीड़ को भाव नहीं दे रही जो स्वेच्छा से जुट रही है। यह भी गौर करने वाली बात है कि चुनावी खबर के नाम पर लोगों से हेलीकॉप्टर, लैपटॉप पर सवाल पूछे जा रहे हैं भ्रष्टाचार और लोकपाल का सवाल नहीं उठाया जाता। मीडिया से हुए डील का एक पहलू यह भी है कि रोज शाम को सभी चैनलों पर होने वाली बहसों में अब टीम अन्ना से किसी को नहीं बुलाया जाता। चैनल पत्रकारिता के एक अनुभवी पत्रकार ने बताया कि यही तो डील है कि चुनाव तक टीम अन्ना को दरकिनार रखना है। यह तो ऐसा पेड का मामला है कि सांप भी मर जाये और लाठी भी न टूटे।